Васильев Сергей чемпионхэм йохъуэхъу
Вэсэмахуэ КъБР-мкIэ МВД-м щагъэлъэпIащ Урысейм и командэ къыхэхам хэту IэпщэрыбанэмкIэ дунейпсо чемпионатым дыщэ медалхэр къыщызыхьа республикэм и спортсменхэу полицэм и лейтенант нэхъыжь Мырзэкъан Азэмэтрэ сержант нэхъыщIэ Беслъэней Нурмухьэмэдрэ. Абыхэм саугъэт лъапIэхэр хуагъэфэщащ.
— Фи лIыгъэмкIэ, псэемыблэжыныгъэмкIэ, ерыщу текIуэныгъэм фызэрыхуэпабгъэмкIэ, — къыхигъэщащ къэрал кIуэцI IуэхухэмкIэ министру КъБР-м щыIэ Васильев Сергей, — Урысей МВД-м и пщIэр фIэта къудей-къым. Фэ ди къэралышхуэм и щIыхьыр фхъумащ. Къэбэрдей-Балъкъэрым и щIыналъэм щыщыIэ щытыкIэ гугъум махуэ къэс къулыкъукIэ фи къалэныр хьэлэлу вгъэзащIэкIэрэ, тренировкэхэм зэман къыхувогъуэтыф. Республикэм щыпсэухэр дунейпсо чемпиона- тым кIэлъыплъащ. Абыхэм ялъэгъуащ фи хьэрхуэрэгъухэм Iэмал гуэри къахуэвмыгъанэу екIуу текIуэныгъэр зэрызыIэрывгъэхьар.
Васильев Сергей КъБР-мкIэ МВД-м Iуэхухэр псынщIэу зэфIэзыгъэкI гуп хэхам (СОБР) и командир полицэм и полковник Щоджэн Къадир, республикэм спортымрэ туризмэмкIэ и министрым и къуэдзэ Мамхэгъ Хьэчим, «Динамо» урысейпсо физкультурэ-спорт зэгухьэныгъэм» и Къэбэрдей-Балъкъэр щIыналъэ къудамэм и унафэщIым и къуэдзэ, къэрал кIуэцI къулыкъум и полковник Фролов Сергей сымэ апхуэдэ спортсмен лъэщхэр зэрагъэхьэзырам папщIэ фIыщIэ яхуищIащ. Къулыкъу-прикладной спорт лIэужьыгъуэхэм зегъэубгъуным хуащI хэлъхьэныгъэм папщIэ КъБР-мкIэ МВД-м и щIыхь тхылъхэр абыхэм яритащ.
КIАСЭ Маринэ.
